I januar måned steg ledigheden i Nordjylland med 11,9 procent, hvilket svarer til 1099 fuldtidspersoner, hvis man sammenligner med samme tid sidste år. Det skriver De Regionale Arbejdsmarkedsråd. Det er tredje måned i streg, at ledigheden stiger i regionen, så ledighedsprocenten nu ligger på 3,6 procent. Det sker efter halvandet år, hvor ledigheden ellers havde været faldende. På landsplan er det 3 procent af arbejdsstyrken, der er ledige. Antallet af ledige er steget i 10 ud af de 11 nordjyske kommuner - den ene kommune, hvor ledigheden faldt, er Læsø, som faldt med tre fuldtidspersoner. Flest er dog blevet ledige i Aalborg og Morsø Kommune. Her er henholdsvis 502 og 102 blevet ledige. Generelt er ledigheden steget i næsten hele landet - med undtagelse af i hovedstaden. Gennemsnitligt er den danske ledighed steget 6,8 procent.

Referat:
Ledigheden er steget i hele landet - men den er steget en anelse mere i Nordjylland.